Aleksander Tammert

Aleksander Tammert (sündinud 2. veebruaril 1973 Tartus) on Eesti kettaheitja, treener ja sporditegelane.

Ta on esimene eestlane, kes on kettaheites võitnud olümpiamedali.

Tammert on osalenud viitel olümpiamängudel ning alistanud 21 aastat järjest 60 meetri joone kettaheites.

2006. aasta kevadel alistas ta kettaheites 70 meetri piiri.

Lapsepõlv ja noorus 
Lapsena käis Tammert koos kuulitõukajast isa Aleksander Tammert seenioriga küll sageli staadionil kaasas, aga sportlaskarjäärist ta toona ei unistanud. 

Esimeseks spordialaks oli kodune kangi tõstmine. Isa tahtis kontrollida, kas poeg on tugevam kui Valter Külvet, ning viis lapse varakult Tartu KEK-i tõstmist harjutama.  

Sportlaste peres sündinud poisile treeninguid peale ei surutud, Tammert tegeles maadluse, ujumise ja poksiga. Kergejõustikutrennis ta lapseeas ei käinudki. Samas on Aleksander Tammert osalenud lastele ja noortele mõeldud populaarses võistlussarjas "TV 10 olümpiastarti" 

Keskkoolinoorena oli Tammert lausa koolispordiks kõlbmatu, sest põhikooli viimases klassis avastatud käe kodarluu ümbrise põletik hõrendas noore mehe luud ja pani luuümbrise lagunema. Alles lõpuklassis abituriendina sai ta taas osaleda kehalise kasvatuse tundides, aga ta tegi seda sageli läbi valu. 

Kettaheitetreeninguid alustas Tammert 16-aastaselt isa Aleksander Tammert seeniori juhendamisel. 

Keskpärase treenituse kiuste osales ta 10. klassi noormehena Eesti meistrivõistlustel, Tammertil õnnestus seal kettaheide paremini kui kuulitõuge. Koos isaga otsustati edaspidigi rohkem keskenduda just heitetrennile ning 19-aastasena oli Tammert juba Eesti parim noor kettaheitja.  

21-aastaselt alustas Tammert ülikooliõpinguid USAs Dallases, ta valis erialaks finantssektori. Tema treener oli USA perioodil Dave Wollmann, kelle treeningumetoodika sobis Tammertile hästi. Koostööd tehti ka veel pärast Tammerti ülikooli lõpetamist.

Haridus 
Tammert on lõpetanud 1991. aastal Tartu 14. Keskkooli ja 1998. aastal majandusteaduse erialal Lõuna-Dallase metodistliku ülikooli (USA) ning on õppinud ka Tartu Ülikooli keemia- ja kehakultuuriteaduskonnas.

Sportlaskarjäär 
Tammert tuli 1994. aastal Eesti meistriks jõutõstmises ja tõstmises; jõutõstmises tuli ta Eesti meistriks ka 1996. ja 1997. aastal.

Eesti kergejõustikumeistrivõistlustelt on Tammert saanud kettaheites 11 kulda, 7 hõbedat, 5 pronksi ja kuulitõukes 2 kulda, 1 hõbe, 6 pronksi. 

Kettaheite rekord: 70,82 (2006)

Kuulitõuke rekord: 18,41 (2001)

Tammertile kuulus Eesti rekord kettaheites aastatel 1998–2006. 2012. aasta Londoni olümpiamängude avatseremoonial kandis ta Eesti lippu. 

Pärast aktiivset sportlaskarjääri on Tammert on töötanud spordimetoodiku ja treenerina.

Saavutused

Olümpiamängud 
1996 Atlantas
 25. koht 59.04 (31. juuli)
2000 Sydneys
 9. koht 63.25 (25. september)
2004 Ateenas 
 pronksmedal 66.66 (23. august)
2008 Pekingis 
 12. koht 61.32 (19. august)
2012 Londonis
 27. koht 60.20 (6. august)

Ateena olümpiamängude pronksmedal 2004 
2004. aasta Ateena olümpiaks valmistuti koos leeduka Virgilijus Aleknaga, Tammert on öelnud, et eelkõige õppis ta Aleknalt, kuidas olla lihtsalt hea inimene. 

Ateena olümpia kettaheitefinaalis heitis Tammert 66.66 ja lahkus sektorist pettununa, sest see tulemus andis 4. koha. Mõne tunni pärast selgus, et ungarlane Robert Fazekas jääb medalist ilma dopingupettuse pärast ja Tammert sai siiski esimese Eesti kettaheitjana olümpia medalipoodiumile, pronksine autasu kaelas. Tammert tunnistas peale medalivõitu, et ta ei suuda püsida läbi hooaja suurepärases vormis, aga hooaja tähtsamaks jõuprooviks on vorm alati hästi ajastatud.  Tammert lausus peale medalitseremooniat kuldsed sõnad: "Viimane mees medaliga on hoopis parem olla kui esimene medalita." 

Eriti hea meel oli Tammertil ka selle üle, et isa elas staadionil medali võidule kaasa.

Maailmameistrivõistlused 
1995  Göteborg 
23. koht 58.64 (9. august)
1997 Ateena
12. koht 59.44 (10. august)
1999 Sevilla 
9. koht 62.29 (24. august)
2001 Edmonton 
16. koht 61.04 (6. august)
2003 Pariis
7. koht 64.50 (26. august)
2005 Helsingi 
4. koht 64.84 (7. august)
2007 Osaka 
8. koht 64.33 (28. august)

Euroopa meistrivõistlused 
1998 Budapest
20. koht 57.62 (22. august)
2002 München
5. koht 64.55 (11. august)
2006 Göteborg
  pronksmedal 66.14 (12. august)

Euroopa meistrivõistluste pronksmedal 2006 
EMi ajal oli Tammert haiglane ja ka ta isa oli haiglas, kuid EM-il tegi ta väga hea tulemuse – 66.14 ning võitis pronksmedali.  Göteborgis võidutses leedukas Virgilijus Alekna tulemusega 68.47. Eestlased hõivasid poodiumi madalamad astmed, Tammerti ees hõbeda võitis Gerd Kanter, kes heitis 68.03.

Universiaadi kuldmedal 2001 
2001. aasta suveuniversiaadil Pekingis võitis Tammert kettaheites kuldmedali tulemusega 65,19.

Eesti rekordid

Tunnustus
2004 – aasta meeskergejõustiklane 
2005 – Eesti Vabariigi spordipreemia (pronksmedali võitmise eest kettaheites 2004. aasta Ateena olümpiamängudel) 
2005 – Eesti Punase Risti III klassi teenetemärk 
Aastast 2016 EOK esindajate kogu liige. 
2021 – Kalevi auliige

Isiklikku 

Aleksander Tammert töötab Eesti Spordiseltsis Kalev juhatuse liikme, tegevjuhina. 

Tammert on abielus Sloveenia odaviskaja Elizabeta Randjeloviciga ja neil on kaks tütart.

Tammert omab relvaluba ja tema suureks hobiks on jahindus  

On juhendanud treenerina varalahkunud Taavi Peetret, Martin Kupperit, Priidu Niitu ning Egiptuse kettaheitjat Omar El Ghazalit.  

Treenerina osales 2016. aasta Rio de Janeiro olümpial olles Martin Kupperi juhendaja.  

On väljaandnud raamatu oma isast "Kolmeteistkümnes kuulitõukekuningas"  

Tammerti olümpiapronksi on võimalik näha Tartus asuvas Eesti Spordi- ja Olümpiamuuseumis

Viited

Välislingid

Eesti kettaheitjad
Eesti kergejõustikutreenerid
Eesti sporditegelased
Eesti Punase Risti III klassi teenetemärgi kavalerid
Sündinud 1973